Source: http://www.skolskyportal.sk/clanky/riaditel-skoly-vydieral-ucitelky
Timestamp: 2013-05-22 13:02:45+00:00

Document:
Riaditeľ školy vydieral učiteľky | Školský portál
Vyhľadaj: Riaditeľ školy vydieral učiteľky Po, 27.02.2012 - 16:08 — raabe
Súd uznal vinným bývalého riaditeľa Špeciálnej základnej školy v Pavlovciach nad Uhom v okrese Michalovce Jozefa S. z vydierania podriadených. Učiteľky a školníka dlhodobo vydieral tým, že ak mu nezaplatia, prepustí ich zo zamestnania. Prestrašení zamestnanci mu zo strachu, že prídu o prácu, vyplatili zo svojich výplat dohromady vyše 9-tisíc eur. Okresný súd v Michalovciach vyriekol verdikt v kauze bývalého riaditeľa Špeciálnej základnej školy v Pavlovciach nad Uhom, ktorý vydieral učiteľov. Odsúdený Jozef S. dostal tri roky s podmienečným odkladom na skúšobnú lehotu päť rokov. Súd uložil probačný dohľad nad jeho správaním a zároveň ho zaviazal nahradiť škodu, ktorá vznikla poškodeným zamestnancom školy.
Riaditeľovi museli vyplácať udelené odmeny
Odsúdený Jozef S. si ešte ako riaditeľ základnej školy od svojich podriadených pod hrozbou straty zamestnania vo viacerých prípadoch vyžiadal ich pridelené odmeny. Na škole to takto fungovalo od mája 2007 do novembra 2009. Týmto spôsobom od nich získal vyše 9-tisíc eur. „Čo iné nám ostávalo, keď sme chceli zostať pracovať,“ povedala poškodená učiteľka Mária Lörincová. „Zavolal si nás do kancelárie k sebe a povedal, že prideľujem ti toľko odmeny, ale vieš, toľko mi vrátiš v hotovosti. Keď som mu povedala pravdu do očí, že sa mi to nepáči, vtedy sa vyostrili aj naše vzťahy. Odbúraval odo mňa všetku prácu, ktorú som mala v náplni práce. Jediná som odovzdala dôkaz, keď som mu previedla peniaze z účtu. Čiže je to písomný dôkaz,“ dodala Lörincová.
Súd uznal, že exriaditeľ svojím správaním poškodil šesť učiteliek a dvoch nepedagogických zamestnancov. Učiteľky si volal riaditeľ do kancelárie vždy individuálne. Pedagogický zbor preto dlho nevedel, že si takto berie peniaze od viacerých zamestnancov. „Nikto o ničom nevedel, až kým to neprepuklo odchodom jednej učiteľky, s ktorou mal rozpor. Táto povedala: Kým som mu dávala odmeny, tak akože som bola dobrá a teraz nie som. Potom už to prepuklo,“ povedala Lörincová. Policajný vyšetrovateľ následne obvinil riaditeľa z vydierania a podvodu. Obvinený bol stíhaný na slobode.
Poškodené: Zaslúžil si viac
Učiteľky po verdikte súdu neskrývali sklamanie. Podľa nich si zaslúžil nepodmienečný trest. „S rozsudkom nie sme spokojní. Jednoducho nie je to spravodlivé. Vydieral nás. Zaslúžil si väčší trest. Za to, akú ujmu spôsobil, nielen finančnú, ale aj psychickú. Že mnohí ľudia museli odísť z práce a skončili u psychiatra. To je hrôza. Boli aj mnohí ďalší, ktorí to nepriznali, jednoducho sa báli, alebo s ním už nechceli mať nič spoločné,“ povedala Lörincová. "Zaslúžil by si aspoň tri roky odsedieť, nech vie, čo tým spôsobil,“ dodala.
Hoci je trestná sadzba za zločin vydierania 4 až 10 rokov, podľa názoru súdu je v prípade exriaditeľa neprimerane vysoká. Súd nemal pochybnosti, že sa skutok stal, ale prihliadal aj na jeho doterajší život a ako poľahčujúcu okolnosť zohľadnil, že obžalovaný mal čistý register trestov. Súd skonštatoval, že počas vydierania nedošlo zo strany riaditeľa k násiliu. Potvrdil však, že bola splnená podmienka inej ťažkej ujmy.
Učiteľky zvažujú odvolanie
Hrozbu straty zamestnania možno podľa súdu považovať za vydieranie a ujmu najmä v situácii, keď je na Slovensku a v Michalovskom okrese vysoká nezamestnanosť a nájsť si prácu je problém. Exriaditeľ bol obžalovaný aj z podvodu, ale súd bol názoru, že skutková podstata tohto trestného činu nebola naplnená. Proti rozsudku sa môžu obidve strany odvolať do 15 dní od jeho vyhlásenia. Odsúdený exriaditeľ ani jeho obhajca sa k rozsudku nechceli vyjadriť. Poškodené učiteľky zvažujú, že sa odvolajú.
odsúdenie riaditeľa
vydieranie podriadených

References: Súd 
 súd 
 Súd 

Súd 
 Súd 
 Súd 
 súd